ToekomsVenster: Die optrede van Johannes die Doper | Maroela Media
Foto: Pierangelo bettoni/Unsplash.com
Lees Markus 1:1-7
Markus kondig die tema van sý weergawe van die Jesus gebeure so aan: "Die Evangelie van Jesus Christus, die Seun van God".
Dit kán nie verkeerd interpreteer word nie. Dis duidelik Wie die inspirasie en inhoud van die verhaal vorm. Jesus, sý woorde, dade, lewe, voorbeeld, volmaakte menswees is die inhoud van die Goeie Nuus (Evangelie) boodskap. "In Hom was daar lewe en die lewe is dié lig vir die mense". (Joh.1:4)
Markus se aankondiging herinner aan Petrus se belydenis later by Cecerea Fillipi. "U is die Christus, die Seun van die lewende God". (Mark.8:24)
Hierdie belydenis vorm die onderbou van alles wat in Markus se Evangelie opgeteken is. Dit ís die Evangelie.
Markus verhaal hoedat die bediening van Jesus deur die vreemde Johannes aangekondig is.
Probeer vir 'n oomblik 'n ontmoeting met Johannes die Doper voorstel.
Geen pretensie en voorgee.
Reguit en onbeskaamd.
Dat hy vreesloos was, word later demonstreer as hy nie huiwer om Herodus tot verantwoording te roep oor dié se egbreuk met sy broer se vrou nie. Dit het hom sy lewe gekos.
Daar is 'n prys verbonde aan volgelingskap. Dis die prys van geen kompromie en soms reguit praat.
Massas stroom na Johannes waar hy mense oproep tot bekering en doop. Sien in jou gees hoedat mense aangegryp word deur die eenvoudige dog onverdunde oproep tot bekering. Sy optrede in die woestyn is 'n metafoor van die geestelike bankrotskap van die mense. Later getuig Jesus "soos skape sonder 'n herder". (Markus 6:34)
Johannes die Doper se oproep dra effek. Dit verander harte. Die Jode het gedink ander mense het bekering nodig. Nou moet hulle hoor dat die oproep aan húlle adres gerig word.
Dink jy ook dat bekering vir ander mense bedoel is? Jesus se woorde "wie nie siek is nie het nie 'n dokter nodig nie" het betrekking. (Mark 2:17)
Die geringste taak wat 'n mens kon onderneem was om as slaaf iemand anders se skoene uit te trek. Die stofstrate van Palestina sou dit 'n minder aangename taak maak.
Johannes getuig dat hy nie eers dit werd is om die Messias se skoene uit te trek nie. Hy is bo alles verhewe. Later sou Jesus egter sy dissipels se voete was.